Poul Nødgaard (DF), 2000-11-15:
Ja, da Dansk Folkepartis retsordfører, hr. Peter Skaarup, ikke kan være til stede, skal jeg ganske kort fremføre Dansk Folkepartis synspunkter.
Der skal ikke herske tvivl om, at Dansk Folkeparti kan støtte dette beslutningsforslag, på samme måde som vi også gjorde det for 2 år siden, da præcis det samme forslag var til behandling her i Folketinget.
Skærpede regler for udgang fra fængslerne er beslutningsforslagets hovedindhold, og heri er vi ganske enige.
En straf er efter vores opfattelse en straf, og den skal efter vores opfattelse også som hovedregel - der kan selvfølgelig være nogle undtagelser, men som hovedregel - afsones uden en hel masse forskellige ophold, og dermed mener vi udgange.
Der er to kategorier, vi ikke har omtalt her i debatten i dag, og det er alle de mange fanger, der udebliver, efter at de har haft en orlov.
Det gør de bare lige uden videre.
Hvad siger man til dét?
En anden kategori af fanger er dem, som flygter fra fængslerne.
Dem kunne vi måske også godt ofre nogle ord på i dag.
Og så er det i øvrigt DF's opfattelse, at de stærke fanger mere eller mindre har taget magten i vores fængsler.
Det er jo ikke ualmindeligt, at fængselspersonalet udsættes for meget, meget grove ting i fængslerne, og det er altså af mange af de fanger, som et stort flertal, eller i hvert fald et flertal her i Folketinget, utrolig gerne vil sende ud på forskellige former for orlov.
Jeg kan da også godt sige - det skal ikke være nogen hemmelighed - at det danske samfund vel nærmest gik i chok, da morderen Jønke for nogle år siden efter at have udstået 10 års fængsel ud af 16 blev løsladt.
Nu gennemgik justitsministeren, synes jeg,
på ganske udmærket vis de regler, der er for udgang.
Det er der jo mange af dem der ikke gør, det ved vi og vi ved også, at der er mange, der, som jeg nævnte før, ikke vender tilbage efter at have fået en orlov.
Og så er der en kategori af mennesker, jeg synes, man fuldstændig glemmer her i debatten, fordi man skal være åh, så sød i relation til begrebet resocialisering, og det er de berørte familier.
Jeg kunne da godt tænke mig at få at vide af justitsministeren: Når nu man giver folk, der afsoner en længere fængselsstraf og på forskellig vis skal have orlov af den ene eller anden grund, orlov, er det så sådan, at de berørte familier orienteres?
Justitsministeren sagde, at den, der får udgang, jo selvfølgelig får besked på, at vedkommende ikke må være i nærheden af de mennesker, der er berørt, men hvem siger, at vedkommende overholder dét?
Det kunne da være meget godt at høre her fra justitsministerens mund, om det er sådan, at de familier, der er berørt af de ulykkelige hændelser, som en straf har afstedkommet, også er vidende om, at den, der har påført dem så megen ulykke, p.t. i en periode er på fri fod.
Det synes jeg ville være interessant at få at vide.
Men vi kan støtte forslaget.
Vi synes ikke, man skal køre det op på det ophidsede plan, som regeringen og andre partier gør med, at det er så og så forfærdeligt.
Jeg synes, det er et forslag, som måske med lidt korrektioner godt kunne vinde støtte her i Folketinget.
Jeg synes, man i høj grad altid glemmer, specielt fra Socialdemokratiets side, også at se på, hvad befolkningen mener.
Det er trods alt dem, der sætter krydserne på stemmesedlerne.
De skulle også have lidt at sige, og hvis ikke Socialdemokratiet hører noget om retspolitikken på de møder, de deltager i, så er det, fordi man har skyklapper på, for det er det, vi andre hører gang på gang på gang, når vi kommer ud til møderne.
Så er det de emner, som vi drøfter både i forbindelse med dette forslag og også det sidste, der optager folk så utrolig meget, både i relation til deres børn og børnebørn og alle mulige, der færdes på vores gader og veje.
Det kan være, det hjælper lidt på det, men vi får se.